
Gerb. Pirmininke,
vykdant nurodytą procedūrą Užimtumo ir socialinių reikalų komitetui buvo pavesta pateikti nuomonę Jūsų komitetui. Jis nusprendė šią nuomonę pateikti laiško forma. 
Užimtumo ir socialinių reikalų komitetas apsvarstė klausimą ir 2026 m. birželio 2 d. posėdyje nusprendė pateikti atsakingam Biudžeto komitetui toliau išdėstytą nuomonę.

Pagarbiai
Li Andersson





NUOMONĖ
A.	kadangi 2025 m. gruodžio 22 d. Belgija pateikė paraišką EGF/2025/009 BE/Soliver dėl finansinės paramos iš Europos prisitaikymo prie globalizacijos padarinių fondo atleistiems darbuotojams (toliau – EGF) po to, kai iš įmonės „Soliver NV“ (toliau – „Soliver“) Belgijoje, vykdančios veiklą ekonomikos sektoriuje, kuris priskiriamas NACE 2 red. 46 skyriui (Didmeninė prekyba), buvo atleisti darbuotojai NUTS 2 lygmens Rytų Flandrijos provincijos (BE23) ir Vakarų Flandrijos provincijos regionuose (BE25);
B.	kadangi Belgija šią paraišką pateikė laikydamasi Reglamento (ES) 2021/691 4 straipsnio 2 dalies a punkte nustatytų intervencijos kriterijų. Šiame punkte reikalaujama, kad per keturių mėnesių ataskaitinį laikotarpį (šiuo atveju nuo 2025 m. liepos 1 d. iki 2025 m. lapkričio 1 d.) valstybės narės įmonėje būtų sustabdyta ne mažiau kaip 200 atleistų darbuotojų veikla, įskaitant tiekėjų ir tolesnės gamybos grandies įmonėse atleistus darbuotojus ir (arba) savarankiškai dirbančius asmenis, kurių veikla nutrūko; kadangi, įvertinusi šią paraišką ir laikydamasi visų taikytinų EGF reglamento nuostatų, Komisija padarė išvadą, kad EGF finansinės paramos suteikimo sąlygos yra įvykdytos;
C.	kadangi paraiška yra susijusi su 803 atleistais darbuotojais (reikalavimus atitinkantys paramos gavėjai) pirmiau nurodytuose ekonomikos sektoriuose; 
D.	kadangi 2026 m. balandžio 30 d. Komisija priėmė pasiūlymą dėl sprendimo dėl EGF lėšų mobilizavimo Belgijai siekiant paremti 803 tikslinių paramos gavėjų reintegraciją į darbo rinką; 
E.	kadangi Belgijoje įsikūrusią šeimos verslo įmonę „Soliver“, gaminančią stiklo gaminius (pvz., statybos ir automobilių stiklą), 2018 m. įsigijo bendrovė „American Glass Products Holding“ (AGP) ir ji ėmė specializuotis gaminti tik aukštųjų technologijų automobilių stiklus; kadangi po įsigijimo „Soliver“ išsiplėtė ir be savo pirmosios gamyklos Rumbekėje (Vakarų Flandrija) įsteigė dvi naujas gamyklas Rytų Flandrijoje (Zveinardėje ir Evergeme); kadangi Zveinardės gamykla specializavosi elektromobilių atidaromų stogų ir „Ferrari“ markės automobilių panoraminių stogų srityje, o Evergemo gamykla siekė padidinti bendrus „Soliver“ gamybos pajėgumus; kadangi vis dėlto Zveinardės gamykla susidūrė su sunkumais dėl vėluojančios automobilių modelių gamybos ir teko uždaryti dvi linijas, todėl sumažėjo pelningumas; kadangi dėl perteklinių pajėgumų ir nuosmukio automobilių sektoriuje gamykla Evergeme tapo nepelninga; kadangi finansinių sunkumų išspręsti nepavyko ir 2024 m. gruodžio mėn. įmonė „Soliver“ paskelbė bankrotą; kadangi 2025 m. liepos 1 d. Gento komercinių bylų teismas paskelbė įmonės „Soliver“ bankrotą;
F.	kadangi 2025 m. Belgijoje bankrotą paskelbė 11 665 įmonės, o tai yra 5,0 proc. daugiau nei 2024 m. ir 13,6 proc. daugiau nei 2023 m.; kadangi dauguma jų (57,8 proc.) buvo įsikūrusios Flandrijoje; kadangi dėl šių bankrotų buvo prarastos 28 945 darbo vietos, iš kurių 52,8 proc. – Flandrijoje;
G.	kadangi „Soliver“ bankrotas labiausiai paveikė Ruselarės (Vakarų Flandrija) ir Gento (Rytų Flandrija) savivaldybes; kadangi 2026 m. sausio mėn. nedarbas Vakarų Flandrijoje, palyginti su ankstesniais metais, padidėjo 7,6 proc. (užregistruota 36 916 darbo ieškančių asmenų, o tai sudaro 16 proc. visų ), o Rytų Flandrijoje – 6,6 proc. (54 154 darbo ieškantys asmenys arba 24 proc. visų darbo ieškančių asmenų Flandrijoje); kadangi Ruselarėje nedarbo lygio padidėjimas (+9,6 proc.) 2 procentiniais punktais viršijo provincijos vidurkį, o Gente nedarbo lygio padidėjimas (+5,0 proc., 1,6 procentinio punkto mažesnis už provincijos lygį) buvo kiek mažesnis; kadangi 2025 m. laisvų darbo vietų skaičius Ruselarėje sumažėjo 14 proc., Gente – 7 proc., o tai dar labiau pablogino padėtį darbo rinkoje; kadangi įmonės „Soliver“ darbuotojų atleidimas pablogino padėtį vietos darbo rinkoje; 
H.	kadangi vis dėlto tikėtina, kad techninę kvalifikaciją turintys darbuotojai arba tie, kurie yra pasiryžę persikvalifikuoti, ras galimybių įsidarbinti, nes dėl menko jaunimo dalyvavimo profesinio mokymo veikloje ir senėjančios darbo jėgos techninės srities specialistų trūksta;
I.	kadangi Belgija nurodė, kad pagal EGF reglamento 7 straipsnio 4 dalį, konsultuojantis su socialiniais partneriais, buvo parengtas suderintas prie individualių poreikių pritaikytų paslaugų paketas; kadangi dėl galutinio priemonių rinkinio 2025 m. spalio 21 d. vykusio pirmojo iniciatyvinio komiteto posėdžio metu susitarta su Belgijos laisvųjų profesinių sąjungų konfederacija (ACLVB), Belgijos bendrąja darbo federacija (ABVV) ir Krikščioniškųjų profesinių sąjungų konfederacija (ACV); 
J.	kadangi, kaip nustatyta 2020 m. gruodžio 17 d. Tarybos reglamento (ES, Euratomas) Nr. 2020/2093, kuriuo nustatoma 2021–2027 m. daugiametė finansinė programa, 8 straipsnyje, EGF lėšų didžiausia metinė suma neturi viršyti 30 mln. EUR (2018 m. kainomis);
todėl Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos įtraukti šiuos pasiūlymus:
1.	primena, kad EGF tikslas – parodyti solidarumą su paramos gavėjais ir teikti jiems paramą; mano, kad EGF finansinė parama pirmiausia turėtų būti skiriama aktyvioms darbo rinkos politikos priemonėms ir prie individualių poreikių pritaikytoms paslaugoms, kuriomis siekiama greitai reintegruoti paramos gavėjus padedant jiems gauti deramas ir tvarias darbo vietas pradiniame jų veiklos ar kitame sektoriuje; pabrėžia, kad svarbu paruošti darbuotojus žaliajai ir skaitmeninei Europos ekonomikos ir visuomenės pertvarkai, kuri nepaprastai reikalinga, ir juos atitinkamai remti; atsižvelgdamas į tai pakartoja, kad Sąjunga atlieka svarbų vaidmenį, nes, be kita ko, per EGF prisideda prie teisingai pertvarkai pagal Europos žaliąjį kursą būtinų kvalifikacijų finansavimo; 
2.	pritaria Komisijai, kad įvykdytos EGF reglamento 4 straipsnio 2 dalies a punkte nustatytos sąlygos ir kad Belgija turi teisę pagal tą reglamentą gauti 2 132 535 EUR finansinę paramą, kuri sudaro 85 proc. visų 2 508 865 EUR išlaidų, įskaitant 2 412 465 EUR išlaidas individualiems poreikiams pritaikytoms paslaugoms ir 96 400 EUR sumą EGF paramai įgyvendinti;
3.	pažymi, kad Belgija pateikė visas būtinas garantijas, kad laikomasi nacionaliniuose ir Sąjungos teisės aktuose nustatytų reikalavimų dėl kolektyvinio atleidimo iš darbo ir kad suteikiant galimybę pasinaudoti siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų; pažymi, kad visi procedūriniai reikalavimai buvo įvykdyti; palankiai vertina socialinių partnerių dalyvavimą; 
4.	atkreipia dėmesį į atleistų darbuotojų profilį: daugiau kaip 75 proc. yra vyrai, daugiau kaip 90 proc. yra jaunesni nei 54 metų ir daugiau kaip 60 proc. turi vidurinį, aukštesnįjį arba aukštąjį išsilavinimą; todėl tikisi, kad dėl didėjančio techninių specialistų poreikio šie techninę kvalifikaciją turintys darbuotojai turėtų nepagrįstai nedelsiant rasti naujų darbo galimybių; vis dėlto pažymi, kad tam tikra dalis atleistų darbuotojų yra trečiųjų valstybių piliečiai, kurių vietos kalbų žinios nėra pakankamos, o tai šiuo atveju galėtų tapti kliūtimi;
5.	pabrėžia, kad Belgija patvirtino, jog priemonėms, kurioms skiriama EGF finansinė parama, nebus skiriama finansinė parama pagal kitas Sąjungos finansines priemones;
6.	pažymi, kad prie individualių poreikių pritaikytą suderintą paketą, kuris turi būti teikiamas atleistiems darbuotojams, sudaro šios priemonės: a) darbo grupė (klientų aptarnavimo vadybininkai, gerai išmanantys vietos darbo rinką, ir konsultantai, turintys teikiant rekomendacijas dėl kolektyvinio atleidimo iš darbo procesų, organizuoja ir veda informacinius susitikimus); b) perdarbinimas (grupinės ar individualios sesijos, be kita ko, apima pradinį pokalbį ir individualų orientavimą, įgytų įgūdžių sertifikavimą ir t. t.); c) pagalba ieškant darbo; d) sustiprinta pagalba ieškant darbo (parama apima individualų konsultuojamąjį ugdymą ir darbo paiešką, grupinį konsultuojamąjį ugdymą su profesiniu tarpininku, pagalbą teikiant paraiškas dėl darbo ir rengiantis pokalbiams, taip pat apsilankymą įdarbinimo įmonėse ir mokymo centruose, siekiant skatinti kvalifikacijos kėlimą); e) orientavimas; f) mokymas ir perkvalifikavimas (taip pat rengiami nyderlandų kalbos kursai, nes daugelio buvusių įmonės „Soliver“ darbuotojų šios kalbos žinios yra nepakankamos, o tai gali riboti jų įsidarbinimo galimybes); g) mokymas darbo vietoje ir h) darbo mugė;
7.	primena, kad suderintame pakete galima numatyti specialias laikinas priemones, įskaitant, be kita ko, vaiko priežiūros išmokas, kaip numatyta EGF reglamento 7 straipsnio 2 dalies b punkte, taip siekiant palengvinti darbo ieškančių asmenų dalyvavimo siūlomoje veikloje galimybes.

